PATVIRTINTA

Vilniaus r. Bezdonių Julijaus Slovackio gimnazijos direktoriaus

2017 m. spalio mėn. 16 d.

įsakymu Nr. 1.6 - 129

**VILNIAUS R. BEZDONIŲ JULIJAUS SLOVACKIO GIMNAZIJOS**

**SMURTO IR PATYČIŲ PREVENCIJOS IR INTERVENCIJOS VYKDYMO GIMNAZIJOJE TVARKOS APRAŠAS**

1. **BENDROSIOS NUOSTATOS**

 1. Smurto ir patyčių prevencijos, intervencijos vykdymo Vilniaus r. Bezdonių Julijaus Slovackio gimnazijoje tvarkos aprašas (toliau – Aprašas) parengtas vadovaujantis Lietuvos Respublikos švietimo ir mokslo ministro 2017 m. kovo 22 d. įsakymu Nr. V-190 „Dėl Smurto prevencijos įgyvendinimo mokyklose rekomendacijų patvirtinimo“.

 2. Aprašo paskirtis – padėti gimnazijos bendruomenei užtikrinti psichologiškai, dvasiškai ir fiziškai sveiką, saugią, užkertančią kelią smurto, patyčių apraiškoms aplinką.

 3. Aprašas nustato patyčių stebėsenos, prevencijos ir intervencijos vykdymą.

1. Aprašas remiasi šiomis nuostatomis:

 4.1. į smurtą ir patyčias būtina reaguoti nepriklausomai nuo jų turinio (dėl lyties, seksualinės orientacijos, negalios, religinės ar tautinės priklausomybės, išskirtinių bruožų ar kt.) ir formos;

 4.2. kiekvienas gimnazijos bendruomenės narys (administracijos atstovas, pedagogas, švietimo pagalbos specialistas ar kitas darbuotojas), pastebėjęs ar sužinojęs apie smurtą ir patyčias, privalo reaguoti;

 4.3. veiksmų turi būti imamasi visais atvejais, nepriklausomai nuo pranešančių apie smurtą ir patyčias amžiaus ir pareigų, nepriklausomai nuo besityčiojančių ar patiriančių smurtą ir patyčias amžiaus ir pareigų;

 4.4. gimnazijos bendruomenės nariai turi būti supažindinti su gimnazijos smurto ir patyčių prevencijos, intervencijos vykdymo tvarkos aprašu pasirašytinai. Mokiniai supažindinami klasių valandėlėse, jų tėvai – klasių susirinkimuose, pedagogai – mokytojų tarybos posėdžiuose, kiti darbuotojai – susirinkimuose.

 5. Apraše vartojamos sąvokos:

 5.1. **Smurtas prieš vaiką** – veikimu ar neveikimu vaikui daromas tiesioginis ar netiesioginis tyčinis fizinis, psichologinis, seksualinis poveikis, garbės ir orumo nepaisymas ar nepriežiūra, dėl kurių vaikas patiria žalą ar pavojų gyvybei, sveikatai, raidai. Yra šios smurto formos:

 5.1.1. **Patyčios** – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui. Patyčios gali būti **tiesioginės** (atvirai puolant ir/ar užgauliojant) ir/ar **netiesioginės** (skaudinant be tiesioginės agresijos):

 5.1.1.1. **Žodinės patyčios**: pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;

 5.1.1.2. **Fizinės patyčios**: mušimas, spardymas, spaudimas, dusinimas, užkabinėjimas ir kt.;

 5.1.1.3. **Socialinės patyčios**: socialinė izoliacija arba tyčinė atskirtis, gandų skleidimas ir kt.;

 5.1.1.4. **Kibernetinės patyčios**: skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, asmens tapatybės pasisavinimas, siekiant sugriauti gerą vardą, pažeminti ir kt.

 5.2. **Patyčių dalyviai**:

 5.2.1. patyčias patiriantis vaikas – mokinys, iš kurio yra tyčiojamasi;

 5.2.2. besityčiojantis/skriaudėjas – vaikas ar suaugęs, inicijuojantis patyčias ir/ar prisidedantis prie jų;

 5.2.3. patyčias patiriantis suaugęs – administracijos atstovas, pedagogas, švietimo pagalbos specialistas ar techninis darbuotojas, iš kurio tyčiojasi bet kuris bendruomenės narys;

 5.2.4. patyčių stebėtojas – bet kuris bendruomenės narys, matantis ar žinantis apie patyčias.

 5.3. **Prevencija** suprantama kaip priemonės ir būdai, kuriais siekiama užkirsti kelią socialinės rizikos veiksniams atsirasti arba jų įtakai sumažinti, stiprinti apsauginius veiksnius. Prevencija yra nuolatinis, cikliškas (ne baigtinis) procesas, apimantis esamų arba potencialiai galimų problemų identifikavimą, tinkamų priemonių joms spręsti parinkimą ir vykdymą, poveikio į(si)vertinimą ir tolesnių veiksmų planavimą.

 5.4. **Prevencijos priemonės**, nukreiptos į visus gimnazijos mokinius, padeda išvengti problemų atsiradimo ir mažinti egzistuojančių problemų mastą.

 5.5. **Intervencija** suprantama kaip gimnazijos vadovų, mokytojų, švietimo pagalbos specialistų ir kitų darbuotojų koordinuoti veiksmai, nukreipti į smurto ir patyčių stabdymą, taip pat – švietimo pagalbos priemonių visumą.

**II. SMURTO IR PATYČIŲ STEBĖSENA, PREVENCIJA GIMNAZIJOJE**

 6. Patyčių prevencija ir intervencija yra svarbi gimnazijos veiklos dalis, kurios planavimu, organizavimu ir stebėsena rūpinasi gimnazijos direktorius, Vaiko gerovės komisijos nariai, klasių auklėtojai, direktoriaus pavaduotojas ugdymui, o jos vykdyme dalyvauja visi gimnazijos bendruomenės nariai.

 7. Gimnazijos direktorius yra atsakingas už aprašo parengimą ir vykdymą, už stebėsenos rezultatais paremto kasmetinio gimnazijos smurto ir patyčių prevencijos plano parengimą, jo pristatymą gimnazijos bendruomenei ir vykdymą.

 8. Vaiko gerovės komisija:

 8.1. inicijuoja ir koordinuoja anoniminės vaikų apklausos vykdymą ir apibendrina jos rezultatus;

 8.2. apibendrina duomenis dėl gimnazijoje fiksuotų pranešimų apie patyčias ir atlieka jų analizę;

 8.3. naudodamiesi apklausos ir pranešimų apie patyčias analizės duomenimis, rengia patyčių prevencijos ir intervencijos priemonių planą;

8.4. aptaria turimą informaciją, svarsto prevencijos ir intervencijos priemonių taikymo plano turinį;

 8.5. teikia siūlymus gimnazijos vadovui dėl patyčių prevencijos ir intervencijos priemonių įgyvendinimo, dėl gimnazijos darbuotojų kvalifikacijos tobulinimo patyčių prevencijos ar intervencijos klausimais;

8.6. individualiai dirba su smurto ir patyčių atvejais, kai vienas iš dalyvių yra suaugęs bendruomenės narys arba kai į juos kreipiasi klasės auklėtojas, išnaudojęs numatytas pagalbos priemones.

 9. Klasės auklėtojai analizuoja ir apibendrina turimus patyčių ar smurto pranešimus, apie prevencijos bei intervencijos taikomų priemonių rezultatus klasėje bei kitą svarbią informaciją, susijusią su patyčiomis teikia gimnazijos Vaiko gerovės komisijai.

**III. SMURTO IR PATYČIŲ INTERVENCIJA GIMNAZIJOJE**

 10. Visais įtariamų ir realių patyčių atvejais gimnazijos administracijos atstovas, pedagogas, švietimo pagalbos specialistas ar kitas darbuotojas reaguoja nedelsdamas:

 10.1. įsikiša įtaręs ir/ar pastebėjęs patyčias – nutraukia įtarimą keliančius veiksmus;

 10.2. primena asmeniui, kuris tyčiojasi, gimnazijos nuostatas, vidaus darbo tvarkos ir elgesio taisykles;

 10.3. jei mokiniui reikia pagalbos, kreipiasi į pagalbą galinčius suteikti asmenis: tėvus (globėjus, rūpintojus), gimnazijos darbuotojus ar institucijas (pvz., policiją, greitąją pagalbą);

 10.4. mokytojas patyčių atvejį ne vėliau kaip kitą darbo dieną aprašo Mokinio elgesio lape ir pateikia užpildytą pranešimą klasės auklėtojui (priedas Nr.1).

 11. Pastebėjus kibernetines patyčias ar gavus apie jas pranešimą, išsaugo vykstančių kibernetinių patyčių įrodymus ir ne vėliau kaip kitą darbo dieną aprašo juos Mokinio elgesio lape bei pateikia užpildytą pranešimą klasės auklėtojui.

 12. Klasės auklėtojas, gavęs informaciją apie įtariamas ir/ar vykdomas/įvykusias patyčias:

 12.1. išanalizuoja situaciją, nustato, ar tai patyčių atvejis;

 12.2. užpildo Mokinio elgesio lapą;

 12.3. organizuoja individualius pokalbius su patyčių dalyviais, informuoja tėvus (globėjus, rūpintojus), esant poreikiui kviečia juos dalyvauti pokalbiuose;

 12.4. vykdo tolesnę patyčių situacijos stebėseną;

 12.5. kartojantis smurto ar patyčių situacijai, informaciją perduoda Vaiko gerovės komisijai.

 13. Kai smurto ir patyčių situacijoje vienas iš dalyvių yra suaugęs bendruomenės narys, iškart informuojas gimnazijos vadovas.

 14. Vaiko gerovės komisija:

 14.1. numato veiksmų planą (gali būti individualūs pokalbiai su skriaudėju, skriaudžiamuoju, stebėtojais, jų tėvais, klase, psichologo ir kt.), supažindina su jo nevykdymo pasekmėmis skriaudėją ir jo tėvus (globėjus, rūpintojus), esant poreikiui, koreguoja veiksmų planą;

 14.2. organizuoja švietimo pagalbos specialistų ar pedagogų pagalbą.

 15. Gimnazijos vadovas, gavęs informaciją apie administracijos atstovo, mokytojo, švietimo pagalbos specialisto ar kito darbuotojo patiriamas patyčias arba jiems pasityčiojus iš mokinio:

 15.1. individualiai kalbasi su skriaudėju ir skriaudžiamuoju;

 15.2. apie įvykusį smurto ar patyčių faktą nedelsdamas, bet ne vėliau kaip kitą darbo dieną, praneša psichologinės pagalbos teikėjui ir rekomenduoja smurtavusiam ar smurtą patyrusiam asmeniui kreiptis dėl psichologinės pagalbos;

 15.3. skriaudėją supažindina su rekomendacijų nevykdymo pasekmėmis;

 15.4. ypatingais atvejais informuoja policiją, Vaikų teisių apsaugos skyrių, Pedagoginę psichologinę tarnybą, mokinio tėvus (globėjus, rūpintojus).

 16. Psichologinė pagalba gimnazijos darbuotojams, smurtavusiems ar patyrusiems smurtą, teikiama ne vėliau kaip per 5 darbo dienas nuo pranešimo momento.

17. Patyčias patiriantis mokinys ar patyčias stebintis, žinantis apie patyčias nedelsdamas informuoja bet kurį gimnazijos darbuotoją, kuriuo pasitiki.

 18. Patyčias patiriančio mokinio tėvai (globėjai, rūpintojai) arba tėvai (globėjai, rūpintojai), žinantys apie klasėje vykstančias patyčias nedelsdami informuoja klasės auklėtoją, švietimo pagalbos specialistą ir/ar administracijos atstovus apie mokinio patiriamas patyčias jiems patogiu būdu (telefonu, elektroniniu laišku, žinute dienyne ar asmeniškai).

**IV. BAIGIAMOSIOS NUOSTATOS**

 19. Dokumentai, esantys mokinio asmens byloje, ir duomenys, susiję su vaiku ir jo asmeniniu gyvenimu, yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti deleguotas funkcijas, užtikrinti vaiko teises ir teisėtus interesus.

 20.Visų gimnazijos darbuotojų pareigybių aprašuose numatyta atsakomybė už emociškai saugios mokymo(si) aplinkos puoselėjimą, privalu reaguoti į smurtą ir patyčias pagal Tvarkos apraše numatytą tvarką.

 21. Aprašas skelbiamas gimnazijos internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Mokytojų tarybos 2017 m. spalio mėn. d.

posėdžio nutarimu (protokolas Nr. )